Honde op die spoor van renosterstropersHonde gaan binnekort opgelei word om renosterstropers in Suid-Afrika op te spoor. “Die honde sal spesiaal opgelei word om op reserwes werksaam te wees,” het Steve Dell van die Pilanesberg Nasionale Park aan die Citizen-koerant gesê. “Dit sal R40 000 kos om een hond op te lei.” Dell het met die dagblad gesels ná ŉ veiling van ŉ skildery deur die dromspeler Neil Pauw van die Parlotones, wat gehou is om fondse in te samel om twee honde op te lei. Die skildery is ŉ abstrak van ŉ swart en wit renoster met rooi horings. “Die rooi is simbolies van die renoster se bloed,” het Pauw gesê. Die honde sal die spoor van stropers kan volg, en ammunisie en renosterhoring kan uitsnuffel. Die honde sal ook die wildbewaarders kan beskerm. -SAPA